“โปรเม” หวดกระจุย 10 เบอร์ดี้ นำเดี่ยวสวิง LPGA ปักกิ่งวันแรก!
“โปรเม” หวดกระจุย 10 เบอร์ดี้ นำเดี่ยวสวิง LPGA ปักกิ่งวันแรก!
29 ก.ย. 2559

ผู้สื่อข่าวรายงาน ว่า “โปรเม” เอรียา จุฑานุกาล นักกอล์ฟสาวชาวไทย มือวางอันดับ 2 ของโลก ลงทำการแข่งขันกอล์ฟในศึก LPGA Tour รายการ Reignwood LPGA Classic ที่ Reignwood Pine Valley Golf Club กรุงปักกิ่ง ประเทศจีน ชิงเงินรางวัลรวม 2.10 ล้านเหรียญสหรัฐฯ ระหว่างวันที่ 29 กันยายน – 2 ตุลาคม 2559
โดยวันนี้ เป็นการแข่งขันในวันแรก “โปรเม” ระเบิดฟอร์มได้อย่างยอดเยี่ยม สามารถทำได้ 10 เบอร์ดี้ และเสียไปเพียง 2 โบกี้ ทำให้สกอร์รวมจบรอบแรกอยู่ที่ 8 อันเดอร์พาร์ (-8) ขึ้นนำเป็นอันดับ 1 ตามหลังมาด้วย บรู๊ค เฮนเดอร์สัน สวิงสาวจากแคนาดา ซึ่งทำสกอร์ไป 7 อันเดอร์พาร์ (-7) รั้งอยู่ในอันดับ 2 เดี่ยว และตามหลังโปรเมอยู่เพียงสโตรคเดียวเท่านั้น
ทั้งนี้ หาก “โปรเม” สามารถคว้าแชมป์รายการนี้มาครองได้สำเร็จ จะกลายเป็นแชมป์แอลพีจีเอรายการที่ 6 ของเธอในปีนี้ ต่อจาก 5 แชมป์ก่อนหน้า คือ Canadian Pacific Women’s Open, RICOH Women’s British Open, LPGA Volvik Championship, Kingsmill Championship Presented by JTBC, และ Yokohama Tire LPGA Classic
 
 
                